เตือนบริษัทถูกสรรพากรตรวจภาษีเข้ม
"ไพร้ซวอเตอร์เฮาส์คูเปอร์ส " เตือนผู้ประกอบการถูกสรรพากรตรวจภาษีหนัก หลังจากรัฐบาลเก็บรายได้พลาดเป้ามาติดต่อกัน 4 ปี
27 ต.ค. 2558

"ไพร้ซวอเตอร์เฮาส์คูเปอร์ส " เตือนผู้ประกอบการถูกสรรพากรตรวจภาษีหนัก หลังจากรัฐบาลเก็บรายได้พลาดเป้ามาติดต่อกัน 4 ปี
นายสมบูรณ์ วีระวุฒิวงศ์ หัวหน้าหุ้นส่วนกรรมการอาวุโส และกรรมการบริหารสายงานภาษีและกฎหมาย บริษัท ไพร้ซวอเตอร์เฮาส์คูเปอร์ส  หรือ PWC เปิดเผยว่า ผู้ประกอบการควรเตรียมตัวให้พร้อมในการเสียภาษีปีหน้า เนื่องจากกรมภาษีต่างๆ ของกระทรวงการคลังจะตรวจสอบการเสียภาษีเข้มข้นขึ้น รวมถึงการขอคืนภาษีจะต้องใช้เวลานานขึ้น
จากข้อมูลการเก็บรายได้รัฐบาลพบว่า เก็บภาษีไม่ได้ตามเป้าหมายมา 4 ปี จากการลดภาษีนิติบุคคล การลดภาษีบุคคลธรรมดา สภาพเศรษฐกิจที่ไม่ดี และการคงภาษีมูลค่าเพิ่ม หรือ แวต ไว้ที่ 7% ทั้งหมดเป็นปัจจัยทำให้การเก็บภาษีกรมสรรพากรต่ำกว่าเป้าหมาย ทำให้กรมสรรพากรต้องพยายามเก็บภาษีในปีงบประมาณ 2559  ผ่านการตรวจสอบการเสียและการขอคืนภาษีมากขึ้น
นายสมบูรณ์ กล่าวว่า รัฐบาลควรลดภาษีเงินได้บุคคลธรรมดาที่ปัจจุบันเก็บอัตราสูงสุดที่ 35% ให้เหลือ 28% เพื่อให้เท่ากับการเสียภาษีนิติบุคคลที่ปัจจุบันเก็บอัตรา 20% แต่เมื่อรวมกับภาษีเงินปันผลไปแล้วผู้ประกอบต้องเสียภาษีจริงถึง 28% เพื่อไม่ให้เกิดการโยกย้ายไปเสียภาษีในที่ต่ำกว่า ในส่วนของภาษีแวต ทาง PWC ประเมินว่ารัฐบาลจะคงลดอัตราการจัดเก็บออกไปอีก 1-2 ปี เพื่อกระตุ้นเศรษฐกิจ เพราะการขึ้นในแวตช่วงนี้จะกระทบการฟื้นตัวของเศรษฐกิจ